પ્રેમ કરતાં પહેલાં ચોથી વાત એ ધ્યાનમાં રાખવાની કે જે વ્યક્તિને તમે પ્રેમ કરવા જઈ રહ્યા છો એને એનો ભૂતકાળ હોવાનો છે. અત્યારે તમને એ વ્યક્તિ પ્રેમમાં પડવા જેવી લાગી રહી છે એનું કારણ પણ એનો ભૂતકાળ જ છે. ભૂતકાળના અનુભવો, વિચારોને કારણે એનું વ્યક્તિત્વ ઘડાયેલું છે. એ વ્યક્તિને ભૂતકાળમાં જે વાતાવરણમાં ઉછેર થયેલો છે એ પણ એના વ્યક્તિત્વનો અનિવાર્ય હિસ્સો છે. તમારે એના સમગ્ર ભૂતકાળને સ્વીકારવાની તૈયારી સાથે એના પ્રેમમાં પડવું પડશે. સિલેક્ટિવ બનો તે નહીં ચાલે. ભૂતકાળના જે હિસ્સાઓની તમને ખબર ન હોય પણ વખત જતાં ખબર પડતી જાય તો એ હિસ્સાઓને પણ કોઈ રીતે જજમેન્ટ્લ બન્યા ઉદારતાપૂર્વક સ્વીકારવાની તૈયારી રાખવી પડે. આવું લખવું કે વાંચવું ઘણું સરળ લાગતું હશે, પણ એનું અમલીકરણ ઘણું કપરું છે. આવા કપરા માર્ગે જવાની તૈયારી હોય તો જ પ્રેમમાં પડવું અન્યથા અકેલે હમ, અકેલે તુમ... ગાયા કરવું.